b'\n_START_ARTICLE_\nSami (Tenavat)\n_START_PARAGRAPH_\nSami (engl. Franklin) on hahmo Charles M. Schulzin Tenavat-sarjakuvassa. H\xc3\xa4n on sarjan ainoa tummaihoinen vakiohahmo._NEWLINE_Sami on koulussa samalla luokalla kuin Piparminttu-Pipsa ja Maisa, ja kuuluu Piparminttu-Pipsan baseball-joukkueeseen. Sami on my\xc3\xb6s Jaska Jokusen yst\xc3\xa4v\xc3\xa4. Samilla ja Jaska Jokusella on tapana kertoa toisilleen isoisilt\xc3\xa4\xc3\xa4n kuulemiaan tarinoita n\xc3\xa4iden nuoruudesta._NEWLINE_Sami esiintyi Tenavissa ensimm\xc3\xa4isen kerran 31. hein\xc3\xa4kuuta 1968. T\xc3\xa4m\xc3\xa4 tapahtui hieman sen j\xc3\xa4lkeen kun Harriet Glickman -niminen lukija oli k\xc3\xa4ynyt kirjeenvaihtoa Schulzin kanssa ja pyyt\xc3\xa4nyt t\xc3\xa4t\xc3\xa4 lis\xc3\xa4\xc3\xa4m\xc3\xa4\xc3\xa4n sarjaan tummaihoisen hahmon integraation edist\xc3\xa4miseksi. Samin ilmestyminen Tenaviin her\xc3\xa4tti huomiota ja se tulkittiin kannanotoksi Yhdysvaltain rotukysymykseen. Sit\xc3\xa4 ennen valtavirtaa edustaneissa strippisarjakuvissa ei k\xc3\xa4yt\xc3\xa4nn\xc3\xb6ss\xc3\xa4 ollut tummaihoisia hahmoja, jotka olisi kuvattu samassa asemassa valkoihoisten kanssa. Lis\xc3\xa4ksi Martin Luther Kingin salamurhasta oli tuolloin kulunut vain muutama kuukausi. Jotkin Etel\xc3\xa4valtioissa ilmestyneet rotuerottelua kannattaneet lehdet eiv\xc3\xa4t halunneet julkaista strippej\xc3\xa4, joissa Sami n\xc3\xa4htiin samassa koululuokassa valkoihoisten lasten kanssa. Schulz ei oman kertomansa mukaan edes vastannut t\xc3\xa4llaisiin valituksiin. Ensiesiintymisens\xc3\xa4 yhteydess\xc3\xa4 Sami mainitsi is\xc3\xa4ns\xc3\xa4 olevan Vietnamissa, mutta t\xc3\xa4h\xc3\xa4n ei viitattu my\xc3\xb6hemmin. Samin ensimm\xc3\xa4inen animaatioesiintyminen oli vuonna 1972 elokuvassa Ressu l\xc3\xa4htee maailmalle, jossa h\xc3\xa4nell\xc3\xa4 tosin ei ole yht\xc3\xa4\xc3\xa4n repliikkej\xc3\xa4._NEWLINE_Samilla ei ole voimakkaasti erottuvia luonteenpiirteit\xc3\xa4 tai erikoisia taipumuksia toisin kuin useimmilla muilla Tenavien hahmoilla, vaan h\xc3\xa4n l\xc3\xa4hinn\xc3\xa4 reagoi muiden hahmojen omituiseen k\xc3\xa4yt\xc3\xb6kseen. T\xc3\xa4m\xc3\xa4 johtui luultavasti Schulzin varovaisuudesta, koska hahmo tulkittaisiin yleens\xc3\xa4 tummaihoisten edustajaksi. Glickman oli Schulzille l\xc3\xa4hett\xc3\xa4miss\xc3\xa4\xc3\xa4n kirjeiss\xc3\xa4 kuitenkin toivonut, ett\xc3\xa4 tummaihoiset hahmot esitett\xc3\xa4isiin Tenavissa yht\xc3\xa4 persoonallisina kuin muutkin.'